《寄邺中王孙灌父时约余为嵩少之游》
明代·胡应麟

昔我年少思远游，飞行八极寻浮丘。梦寐三花映绝壁，昆崙倒浮黄河流。

主人况有淮南术，要我峰头鍊金液。石林万仞扫空翠，念载无人白云湿。

亭亭孤鹤来缑山，王乔有约予当还。今年曳杖定偕汝，三十六峰秋月圆。

作者简介：（1551—1602）明金华府兰溪人，字元瑞，号少室山人，更号石羊生。万历间举人，久不第。筑室山中，购书四万余卷，记诵淹博，多所撰著。曾携诗谒王世贞，为世贞激赏。有《少室山房类稿》、《少室山房笔丛》、《诗薮》。